
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Grozījumi Komerclikuma spēkā stāšanās kārtības likumā" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Ministrijas / iestādes iniciatīva
Apraksts
Ar likumprojektu "Grozījumi Komerclikuma spēkā stāšanās kārtības likumā" (turpmāk – Likumprojekts) tiek risināta identificēta problēma saistībā ar publiska reģistra ierakstiem par  neaktīviem un neaktuāliem individuālajiem (ģimenes) uzņēmumiem, zemnieku saimniecībām, zvejnieku saimniecībām un lauku amatnieku uzņēmumiem. Likumprojekts paredz mehānismu neaktuālu un neaktīvu subjektu, kuru īpašnieki miruši vai par kuru īpašniekiem nav aktualizētas ziņas, izslēgšanai no publiska reģistra, tādējādi to sakārtojot.
1.2. Mērķis
Mērķa apraksts
Likumprojekta mērķis ir nodrošināt neaktīvu un neaktuālu individuālo (ģimenes) uzņēmumu, zemnieku, zvejnieku un lauku amatnieku saimniecību izslēgšanu no uzņēmumu reģistra žurnāla (turpmāk - uzņēmumu reģistrs), vienlaikus paredzot gan iespēju, gan pienākumu aktualizēt datus par minēto tiesību subjektu īpašniekiem. Tādējādi tiks sakārtoti uzņēmumu reģistra ieraksti, izslēdzot neaktīvos un neaktuālos subjektus, un aktualizējot aktīvo subjektu īpašnieku personu datus.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
Uzņēmumu reģistrs ir pirmais un senākais Latvijas Republikas Uzņēmumu reģistra (turpmāk – Reģistrs) pārziņā esošais publiskais reģistrs. Uzņēmumu reģistrā pašlaik ir reģistrēts ļoti liels skaits tiesību subjektu, tostarp zemnieku saimniecību, zvejnieku saimniecību, lauku amatnieku uzņēmumu un individuālo (ģimenes) uzņēmumu, kopumā aptuveni 34 000, no kuriem būtiska daļa praktiski vairs neveic darbību vai ir faktiski neeksistējoši subjekti.
Minētā situācija skaidrojama ar to, ka vairums šo tiesību subjektu reģistrēti 1990. gados. Atbilstoši tā laika regulējumam par zemnieku saimniecību, zvejnieku saimniecību, lauku amatnieku uzņēmumu un individuālo (ģimenes) uzņēmumu (turpmāk visi kopā arī – subjekti) īpašniekiem uzņēmumu reģistrā ierakstīja tikai to vārdu un uzvārdu (līdz pat 2001. gada 15. jūlijam), kas, iztrūkstot informācijai par personas kodu, liedz veikt personas nepārprotami identifikāciju. Konstatēts, ka ap 11 099 gadījumos subjektu īpašniekam uzņēmumu reģistra ierakstos personas koda nav, un ap 10 600 gadījumos subjektu amatpersonām nav norādīts personas kods.

Tā kā vairums subjektu reģistrēti 1990. gados, bieži vien tieši seniori ir šo subjektu vēsturiskie īpašnieki. Ņemot vērā minēto, ir pamats pieņemt, ka daļa šo subjektu vēsturisko īpašnieku, visticamāk, jau ir miruši, taču Reģistra rīcībā nav attiecīgu oficiālu datu, kas to apliecinātu. Ziņas par personu miršanas faktu Reģistram kļūst pieejamas tikai tajos gadījumos, kad ir zināms attiecīgās personas personas kods, jo informācijas apmaiņa ar Pilsonības un migrācijas lietu pārvaldes uzturēto Fizisko personu reģistru balstās tieši uz personas identifikatoru. Uzņēmumu reģistrā tiek uzturēti tādu subjektu ieraksti, kuros kā zemnieku saimniecības, zvejnieku saimniecības, lauku amatnieka uzņēmuma vai individuālā (ģimenes) uzņēmuma īpašnieks reģistrēta mirusi persona (lai arī ir fiksēts ap 4600 reģistrētiem subjektiem, kuros amatpersona (kas vienlaikus ir arī subjekta īpašnieks) ir mirusi un atbrīvota no amatpersonas statusa, un nav palikušas citas aktuālas amatpersonas).

Tāpat subjekta neatrašanās un nesasniedzamība tā norādītajā juridiskajā adresē lielā daļā gadījumu norāda uz to, ka subjekts aktīvu darbību neveic un ir pamatoti uzskatāms par ekonomiski neaktīvu. Zemnieku saimniecības, zvejnieku saimniecības, lauku amatnieku uzņēmumi un individuālie (ģimenes) uzņēmumi nav izņēmums, nereti arī par šo subjektu neatrašanos vai pat nepamatotu atrašanos to reģistrētajās juridiskajā adresēs tiek saņemta informācija un sūdzības, bet iztrūkst regulējuma, kas ļautu vērsties pret šādiem subjektiem un pārkāpumu nenovēršanas gadījumā tos izslēgt no uzņēmumu reģistra.
Problēmas un risinājumi
Problēmas apraksts
Neaktīvu subjektu izslēgšana
Ir vairākas pazīmes, atbilstoši kurām secināts, ka zemnieku saimniecība, zvejnieku saimniecība, lauku amatnieka uzņēmums vai individuālais (ģimenes) uzņēmums  aktīvu darbību neveic vai ir neaktuāls:
[1] Viennozīmīgai un nepārprotamai fiziskas personas identifikācijai izmantojams tieši personai piešķirtais personas kods un lielākoties nav pietiekami ar personas vārdu un uzvārdu. Atbilstoši uzņēmumu reģistra ierakstiem zemnieku saimniecību, zvejnieku saimniecību, lauku amatnieku uzņēmumu un individuālo (ģimenes) uzņēmumu īpašnieku identifikācija līdz ar to ir neiespējama.
[2] Viena un tā pati persona zemnieku saimniecību, zvejnieku saimniecību, lauku amatnieku uzņēmumu vai individuālo (ģimenes) uzņēmumu ierakstos ir īpašnieka un amatpersonas statusā. Gadījumos, kad ir zināms un uzņēmumu reģistrā ierakstīts attiecīgās personas personas kods, ziņas par personas miršanas faktu tiek fiksētas un, ja persona reģistrēta kā subjekta amatpersona, tā pēc šo ziņu saņemšanas ierakstos tiek atbrīvota no amatpersonas statusa. Taču, tā kā minētais skar mantiskos un īpašumtiesību jautājumus, tad joprojām kā zemnieku saimniecības, zvejnieku saimniecības, lauku amatnieka uzņēmuma un individuālā (ģimenes) uzņēmuma īpašnieks paliek reģistrēta mirusi persona.
[3] Prakse liecina, ka liela daļa no reiz reģistrētajiem subjektiem uzskata, ka sen reģistrētā zemnieku saimniecība, zvejnieku saimniecība, lauku amatnieka uzņēmums vai individuālais (ģimenes) uzņēmums jau ir izslēgts no uzņēmumu reģistra, piemēram, tāpēc, ka pēc reģistrācijas nebija uzsākuši saimniecisko darbību (atsaucoties uz likuma “Par uzņēmējdarbību” 34.panta pirmo daļu, atbilstoši kurai uzņēmuma darbība izbeidzas, ja gada laikā pēc tā reģistrācijas nav uzsākta uzņēmējdarbība (redakcijā, kas bija spēkā no 1990.gada 1.decembra līdz 2003.gada 21.maijam)),  vai zeme, kas norādīta, reģistrējot zemnieku saimniecību, tikusi atsavināta (tādējādi uzskatot, ka zemnieku saimniecība beidz pastāvēt automātiski). Šī iemesla dēļ šādu subjektu īpašnieki un amatpersonas neaktualizē ziņas par attiecīgajiem subjektiem, jo uzskata, ka šie subjekti nemaz neeksistē.
[4] Saņemta informācija, ka zemnieku saimniecība, zvejnieku saimniecība, lauku amatnieka uzņēmums vai individuālais (ģimenes) uzņēmums neatrodas tā norādītajā juridiskajā adresē, vai pat minētajam subjektam nav (iespējams, vairs nav) tiesiska pamata atrasties uzņēmumu reģistrā norādītajā juridiskajā adresē. Turklāt, ņemot vērā vairuma zemnieku saimniecību, zvejnieku saimniecību, lauku amatnieku uzņēmumu un individuālo (ģimenes) uzņēmumu reģistrācijas laiku, no kura ir pagājis ievērojams laika posms, daļa no tiem faktiski nav uzsākuši saimniecisko darbību, daļai apstākļi vairākkārt mainījušies,  pastāv arī pamatots pieņēmums, ka šie subjekti vairs neatrodas savā reģistrētajā juridiskajā adresē, tādējādi nav iespējama to sasniedzamība.
Nevar izslēgt, ka katra šāda zemnieku saimniecība, zvejnieku saimniecība, lauku amatnieka uzņēmums un individuālais (ģimenes) uzņēmums atbilst pat vairākām tādām pazīmēm, pēc kurām secināms, ka tas vairs nav reāli strādājošs subjekts.

Viss iepriekš minētais noved pie situācijas, ka uzņēmumu reģistrā ir reģistrēti faktiski neaktīvi jeb “tukši” un “nedzīvi” individuālie (ģimenes) uzņēmumi, lauku amatnieku uzņēmumi, zemnieku saimniecības un zvejnieku saimniecības, kuras neatrodas un nav sasniedzamas to norādītajās juridiskajās adresēs, kuru uzņēmumu reģistrā  ierakstītais īpašnieks ir mirusi persona, vai īpašnieks ir persona bez personas koda, un nav pieejami citi šo personu identificējoši dati (dzimšanas datums, personu apliecinoša dokumenta numurs un izdošanas datums, valsts un institūcija, kas dokumentu izdevusi). Tādējādi Reģistrs nevar izpildīt pienākumu uzturēt aktuālu un uzticamu publisko reģistru. Proti, publiskā uzņēmumu reģistrā tiek uzturēti neaktuāli dati, kas ne vien valstij rada administratīvo slogu, apgrūtina saimnieciskās darbības uzraudzību, resursu patēriņu un reputācijas riskus, bet arī grauj sabiedrības uzticēšanos un  rada maldīgu priekšstatu par ekonomisko realitāti. Turklāt daudzu reģistrēto zemnieku saimniecību, zvejnieku saimniecību, lauku amatnieku uzņēmumu un individuālo (ģimenes) uzņēmumu īpašnieki vai amatpersonas nemaz nezina par šo subjektu esību (paļaujoties un domājot, kā šādi subjekti nepastāv) un neapzinās šī statusa sekas (arī neaktīvs statuss subjektam var radīt nodokļu saistības un neatbrīvo subjektu no likumā noteikto pienākumu pildīšanas). Iepretim minētajam, šobrīd nav paredzēts mehānisms, kā panākt, ka uzņēmumu reģistrā neaktuālie dati tiek aktualizēti un kā vienkāršā veidā izslēgt no uzņēmumu reģistra neaktīvos subjektus, tāpēc ar Likumprojektu plānots šādu mehānismu paredzēt.

Papildus tam norādāms, ka individuāliem (ģimenes) uzņēmumiem, lauku amatnieku uzņēmumiem, zemnieku saimniecībām un zvejnieku saimniecībām nav paredzēta “vienkāršotās likvidācijas” procedūra kā tas ir citu tiesību subjektu (piemēram, komersantu, biedrību) gadījumā. Vērā ņemams, ka daudzos gadījumos persona, iegādājoties nekustamo īpašumu, nemaz nezina, ka tajā reģistrēta kāda individuālā (ģimenes) uzņēmuma, lauku amatnieka uzņēmuma, zemnieku saimniecības un zvejnieku saimniecības juridiskā adrese. Tādējādi likumīgajam nekustamā īpašuma īpašniekam faktiski nav paredzētas un nodrošinātas tiesības uz tā īpašuma tiesību aizsardzību, tostarp, iebilst individuālā (ģimenes) uzņēmuma, lauku amatnieka uzņēmuma, zemnieku saimniecības un zvejnieku saimniecības juridiskās adreses esībai īpašumā.
Risinājuma apraksts
Lai nodrošinātu uzņēmumu reģistra aktualitāti, izslēdzot to vēsturiskos ierakstus par neaktīviem individuālajiem (ģimenes) uzņēmumiem, lauku amatnieku uzņēmumiem, zemnieka un zvejnieka saimniecībām, kuras nav sasniedzamas, kuru īpašnieki ir miruši vai par kuru īpašniekiem nav pieejami pilni identificējošie dati, paredzēts pakāpeniski minētos subjektus no izslēgt no uzņēmumu reģistra.
Likumprojekts paredz noteikt, ka Reģistrs līdz 2027. gada 1. martam izslēdz no uzņēmumu reģistra tādu individuālo (ģimenes) uzņēmumu, lauku amatnieka uzņēmumu, zemnieka un  zvejnieka saimniecību, par kuru uzņēmumu reģistrā 2026. gada 31. decembrī nav ieraksta par individuālā (ģimenes) uzņēmuma, lauku amatnieka uzņēmuma, zemnieka un zvejnieka saimniecības īpašnieka personas kodu vai, ja personai nav personas koda, par dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi. Ir pamatoti uzskatīt, ka  gadījumos, ja ilgstoši konkrētā subjekta īpašnieka  dati nav aktualizēti, kā arī subjekta īpašnieks atbilstoši šī Likumprojekta regulējumam noteiktā laikā nav izmantojis iespēju datus aktualizēt, tad uzskatāms, ka subjekts nav aktīvs un darbību neveic, kā arī nav personu, kurām būtu interese tāda subjekta darbību turpināt.
Likumprojekts paredz arī noteikt, ka Reģistrs līdz 2027. gada 1. martam izslēdz no uzņēmumu reģistra tādu individuālo (ģimenes) uzņēmumu, lauku amatnieka uzņēmumu, zemnieka un zvejnieka saimniecību, par kuras īpašnieku uzņēmumu reģistrā ir ierakstīta mirusi persona, un par kuras miršanas faktu Reģistrā ziņas saņemtas pirms 2024. gada 1. janvāra. Jāņem vērā, ka miršanas fakta konstatācija pati par sevi vēl nerada pamatu pieņēmumam, ka subjekts neturpinās darbību, bet ir būtiski ņemt vērā laiku, kāds ir nepieciešams un uzskatāms par pietiekamu mirušās personas mantiniekiem mantojuma pieņemšanai, tostarp ņemot vērā arī iespējamos strīdus un tiesvedības riskus. Tādēļ būtiski noteikt pietiekami garu laika posmu no brīža, kad Reģistrā ziņas par miršanas faktu saņemtas (pirms 2024. gada 1. janvāra). Vienlaikus, lai nodrošinātu mantinieku interešu aizsardzību un samērīgu līdzsvaru ar nepieciešamību uzturēt aktuālu un uzticamu uzņēmumu reģistru, likumprojekts paredz iespēju atjaunot izslēgta subjekta darbību. Proti, viena gada laikā pēc subjekta izslēgšanas no uzņēmumu reģistra individuālo (ģimenes) uzņēmumu, lauku amatnieka uzņēmu, zemnieka un zvejnieka saimniecību īpašnieku mantinieks, iesniedzot pieteikumu un pievienojot tam mantojuma apliecību, var lūgt Reģistru pieņemt lēmumu par attiecīgā subjekta darbības atjaunošanu. Šāds viena gada termiņš nodrošina tiesisko noteiktību, ierobežojot iespēju atjaunot subjektu neierobežoti ilgā laikā pēc tā izslēgšanas, vienlaikus paredzot pietiekamu laika periodu mantiniekiem, lai pabeigtu mantojuma lietu un lemtu par subjekta turpmāko darbību. Tādējādi tiek novērsta situācija, kurā subjekta darbība varētu tikt atjaunota pēc būtiski ilga laika posma, vienlaikus saglabājot iespēju aizsargāt mantinieku tiesības gadījumos, kad mantojuma lieta izslēgšanas brīdī pie zvērināta notāra ir bijusi uzsākta, bet nav bijusi pabeigta.
Likumprojektā iekļauts arī regulējums, paredzot, ka Reģistrs, saņemot informāciju par individuālā (ģimenes) uzņēmuma, lauku amatnieka uzņēmuma, zemnieka un zvejnieka saimniecības neatrašanos vai nepamatotu atrašanos juridiskajā adresē, šādam subjektam nosūta brīdinājumu ar aicinājumu divu mēnešu laikā mainīt juridisko adresi. Savukārt, ja subjekts divu mēnešu laikā pēc rakstveida brīdinājuma saņemšanas nav novērsis norādīto trūkumu, individuālo (ģimenes) uzņēmumu, lauku amatnieka uzņēmumu, zemnieka vai zvejnieka saimniecību no uzņēmumu reģistra izslēdz. Konkrētā regulējuma piemērošanai paredzēts ilgāks pārejas periods, kas saistāms ar to, ka informāciju par tiesību subjekta neatrašanos vai nesasniedzamību tā norādītajā juridiskajā adresē Reģistrā nesniedz pats tiesību subjekts, bet gan trešās personas, tostarp nekustamā īpašuma īpašnieki. Tā kā Likumprojekts pēc būtības attiecināms uz subjektiem un to īpašniekiem, nevis ikvienu personu valstī, tad nebūtu pamata uzskatīt, ka ikvienam noteiktā un neadekvāti īsā termiņā būtu pienākums pārbaudīt šādas ziņas un ziņot Reģistram par neatbilstībām. Vienlaikus, termiņš nav nosakāms arī neierobežoti garš, jo primāri attiecināms un vērsts tieši uz vēsturiski reģistrēto individuālo (ģimenes) uzņēmumu, lauku amatnieka uzņēmumu, zemnieka un zvejnieka saimniecību ierakstu sakārtošanu.
Tā kā atsevišķos gadījumos uzņēmumu reģistrā reģistrētas arī minēto subjektu filiāles, tomēr, ņemot vērā, ka filiāle nav patstāvīgs tiesību subjekts, bet gan uzņēmuma organizatoriski patstāvīga daļa, kura teritoriāli vai citādi nošķirta no galvenā uzņēmuma, tad Likumprojekts paredz līdz ar neaktīva subjekta izslēgšanu no uzņēmumu reģistra izslēgt arī tā reģistrētās filiāles.
 
Problēmas apraksts
Datu aktualizēšana
Likumprojekts paredz risinājumu, kā no uzņēmumu reģistra izslēgt neaktīvus jeb “tukšus” individuālos (ģimenes) uzņēmumus, lauku amatnieku uzņēmumus, zemnieka un zvejnieka saimniecības, novēršot situāciju, ka uzņēmumu reģistrā reģistrēta subjekta īpašnieks ir mirusi persona vai persona bez personas koda, vai, ja personai nav personas koda, bez ziņām par dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi, kā arī minētais subjekts nav sasniedzams vai tam nav tiesību atrasties tā norādītajā juridiskajā adresē. Vienlaikus subjekta automātiska izslēgšana no uzņēmumu reģistra nozīmē, ka subjekta īpašnieks netiktu informēts par izslēgšanu un līdz ar to nevarētu izmantot savas tiesības iebilst vai novērst trūkumus. Jāņem vērā, ka nepilnīgi dati uzņēmumu reģistrā var būt radušies nevis īpašnieka vainas dēļ, bet gan vēsturisku ierakstu nepilnības dēļ (piemēram, veci reģistrācijas dati, kas nekad nav aktualizēti). Tāpat nenokārtots mantojums vai, iespējams, ilgstoši strīdi mantojuma lietās var radīt šķēršus faktiskajiem mantiniekiem pieteikt aktuālas ziņas reģistrācijai. Tādējādi tas var radīt situācijas un riskus, kad arī aktīvi un faktiski strādājoši subjekti tiek izslēgti no reģistra dažādu apstākļu sakritības rezultātā un tikai formalitāšu dēļ, kas nav šī Likumprojekta mērķis.
Risinājuma apraksts
Izvērtējot iespējamos riskus un nepamatotas izslēgšanas sekas, pastāv nepieciešamība noteikt skaidru pienākumu individuālo (ģimenes) uzņēmumu, lauku amatnieku uzņēmumu, zemnieku un zvejnieku saimniecību īpašniekiem vai tiesību pārņēmējiem aktualizēt ziņas par īpašnieku, ja uzņēmumu reģistrā norādītā persona ir mirusi vai par to nav pietiekamu identificējošu datu. Tādējādi personām vispirms tiek dota iespēja informāciju aktualizēt, Likumprojektā paredzot pienākumu līdz 2026. gada 15. novembrim iesniegt Reģistrā pieteikumu, ar kuru aktualizējamas ziņas par individuālā (ģimenes) uzņēmuma, lauku amatnieka uzņēmuma, zemnieka vai zvejnieka saimniecības īpašnieku, ja uzņēmumu reģistrā ierakstītā subjekta īpašnieks ir mirusi persona vai persona bez personas koda, vai, ja personai nav personas koda, bez ziņām par dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi.
Problēmas apraksts
Tiesības un saistības
Individuālais uzņēmums, lauku amatnieka uzņēmums, zemnieka un zvejnieka saimniecība ir tiesību subjekti, kas izveidoti fiziskās personas īpašuma organizēšanai atbilstoši definīcijai likumā “Par individuālo (ģimenes) uzņēmumu un zemnieka vai zvejnieka saimniecību” (turpmāk – Uzņēmumu un saimniecību likums).  Individuālā (ģimenes) uzņēmuma, lauku amatnieka uzņēmuma, zemnieka un zvejnieka saimniecības mantu veido paša īpašnieka manta vai ģimenes kopīpašums, un arī subjekta tiesības un saistības tieši attiecināmas uz īpašnieku. Uzņēmumu un saimniecību likuma 3.panta pirmajā daļā noteikts, ka individuālā uzņēmuma, zemnieka un zvejnieka saimniecības īpašnieks atbild par uzņēmuma saistībām ar visu savu mantu, izņemot to mantu, uz kuru saskaņā ar likumu nevar vērst piedziņu. Tas nozīmē, ka arī tā manta, kas nav reģistrēta kā individuālā uzņēmuma, zemnieka vai zvejnieka saimniecības manta, var tikt izmantota uzņēmuma (saimniecības) kreditoru prasījumu apmierināšanai. Ņemot vērā jau minēto, kā arī, tā kā individuālais uzņēmums, zemnieka un zvejnieka saimniecība valda, lieto savu mantu un rīkojas ar to saskaņā ar šo likumu, Civillikumu un uzņēmuma statūtiem (Uzņēmumu un saimniecību likuma 10. pants), tad secināms, ka Civillikuma izpratnē individuālā uzņēmuma, zemnieka un zvejnieka saimniecības manta nav atsevišķs mantas kopums, kas pastāvētu neatkarīgi no īpašnieka, un nav divu nodalāmu mantu – “uzņēmuma mantas” un “īpašnieka mantas”. Būtībā viss, kas tiek izmantots uzņēmuma darbībā, juridiski pieder pašam īpašniekam, uzņēmuma saistības ir īpašnieka personīgās saistības, īpašnieks atbild ar visu savu mantu, nevis tikai ar “uzņēmuma mantu”. Līdz ar to izslēgšana no uzņēmumu reģistra nevar ietekmēt (“atņemt”) īpašumu, tiesības un saistības. Proti, šādas tiesiskās konstrukcijas dēļ izslēgšana no uzņēmumu reģistra nevar radīt negatīvas sekas attiecībā uz īpašnieka īpašumtiesībām. Izslēgšana neietekmē mantas piederību, neierobežo īpašnieka rīcībspēju un neizbeidz tiesības vai pienākumus, jo uzņēmuma manta un saistības jebkurā gadījumā paliek tieši attiecināmas uz fizisko personu. Līdz ar to izslēgšana ir administratīva reģistra aktualizēšana, nevis īpašumtiesību vai atbildības par tiesībām un saistībām izmaiņu pamats.
Risinājuma apraksts
Lai nodrošinātu tiesisko noteiktību, aktualizējot uzņēmumu reģistrā iekļauto informāciju, tostarp izslēdzot individuālos uzņēmumus, lauku amatnieku uzņēmumus, zemnieka un zvejnieka saimniecības no tā, vienlaikus tiek noteikts, ka šāda izslēgšana neietekmē individuālā uzņēmuma, lauku amatnieka uzņēmuma, zemnieka un zvejnieka saimniecības īpašnieka vai tiesību pārņēmēja īpašumtiesības uz attiecīgo mantu, un neierobežo īpašnieka vai tiesību pārņēmēja atbildību par uzņēmuma tiesību un saistību izpildi. Līdz ar to tiek noteikts, ka izslēgšana no uzņēmumu reģistra ir administratīva darbība, kas neizraisa tiesību izbeigšanos, neatņem mantu un nemaina īpašnieka tiesisko stāvokli attiecībā uz uzņēmuma mantu, tiesībām un saistībām.
Problēmas apraksts
Vairāku īpašnieku (līdzīpašnieku) uzņēmumi un ģimenes uzņēmumi
No Uzņēmumu un saimniecību likuma 7. panta pirmās daļas izriet, ka individuālo uzņēmumu var dibināt uz ģimenes kopīpašuma bāzes. Arī spēku zaudējušais likums “Par uzņēmējdarbību” noteica, ka zemnieka saimniecība var būt vienas fiziskas personas īpašums vai ģimenes kopīpašums, tādējādi paredzot iespēju, ka arī zemnieku saimniecību dibina vairākas fiziskas personas, kuras sevi uzskata par ģimeni. Ja uzņēmums vai saimniecība dibināta kā ģimenes kopīpašums bez dibināšanas līguma, nav noteikta īpaša mantas sadalījuma kārtība, tad piemērojams Civillikuma 1069. pants par kopīpašnieku tiesībām un pienākumiem proporcionāli un samērīgi katra daļai. Līdz ar to praksē ir reģistrēti gan ģimenes uzņēmumi, gan nereti individuālajiem uzņēmumiem, zemnieka un zvejnieka saimniecībām reģistrēti vairāki līdzīpašnieki. Minētais veido situācijas, kad  vienam īpašniekam uzņēmumu reģistrā ir norādīts personas kods vai citi identifikācijas dati, bet otram – nav, tāpat iespējams, ka viens īpašnieks ir miris, bet cits – dzīvs un turpina uzņēmuma darbību. Tādējādi, ja automātiskās izslēgšanas mehānisms tiktu piemērots bez izņēmumiem, tiesību subjekts varētu tikt nepamatoti izslēgts no uzņēmumu reģistra, lai gan vismaz viens īpašnieks ir identificējams un dzīvs un uzņēmuma darbība faktiski turpinās. Tas radītu tiesisko nenoteiktību un neatbilstu faktiskajai situācijai un Likumprojekta mērķim, kā arī varētu nepamatoti negatīvi ietekmēt īpašnieku tiesības.
Risinājuma apraksts
Lai nodrošinātu tiesisko noteiktību un novērstu nepamatotu aktīvu subjektu izslēgšanu no uzņēmumu reģistra, tiek precizēts, ka tiesību subjektu no uzņēmumu reģistra līdz 2027. gada 1. martam neizslēdz gadījumos, kad individuālajam (ģimenes) uzņēmumam, lauku amatnieka uzņēmumam, zemnieka un zvejnieka saimniecībai ir vairāki īpašnieki un ar nosacījumu, ka vismaz par vienu no tiem uzņēmumu reģistrā ir pieejami aktuāli tā identifikācijas dati un nav saņemta informācija par šīs personas miršanas faktu. Šāds regulējums nodrošina, ka automātiskā izslēgšana tiek piemērota tikai tad, ja nav iespējams identificēt nevienu īpašnieku vai visi īpašnieki ir miruši.
Tādējādi tiek novērstas situācijas, kad subjekts tiktu izslēgts tikai tādēļ, ka vienam no īpašniekiem trūkst personas koda vai citu identifikācijas datu, vai arī tādēļ, ka viens no īpašniekiem ir miris, lai gan cits īpašnieks ir dzīvs un turpina uzņēmuma darbību. Šis risinājums nodrošina reģistra datu precizitāti, aizsargā aktīvo īpašnieku tiesības un novērš nepamatotu administratīvu seku iestāšanos.
Vai ir izvērtēti alternatīvie risinājumi?
Jā
Apraksts
Likumprojekta izstrādes gaitā tika izvērtēta iespēja paredzēt alternatīvu risinājumu, proti, noteikt speciālu regulējumu likumā "Par individuālo (ģimenes) uzņēmumu un zemnieka vai zvejnieka saimniecību", kas ļautu veikt subjekta likvidāciju bez tā īpašnieka iesaistes. Šāds risinājums teorētiski nodrošinātu tiesību subjekta izslēgšanu no uzņēmumu reģistra pilnvērtīga likvidācijas procesa rezultātā.
Šobrīd spēkā esošais regulējums paredz, ka likvidācijas procesu iespējams ierosināt tikai pašam subjekta īpašniekam (vai tā tiesību un saistību pārņēmējam, kurš noskaidrots mantojuma lietas rezultātā). Tomēr praksē ne visos gadījumos, kad zināms, ka subjekta īpašnieks ir miris, tiek uzsāktas mantojuma lietas. Līdz ar to šādos gadījumos nav iespējams identificēt personu, kura būtu tiesīga vai kurai būtu pienākums uzsākt likvidācijas procesu.
Papildus bija jāņem vērā, ka likvidācijas procesa īstenošana bez īpašnieka iesaistes prasītu noteikt īpašu procedūru likvidatora iecelšanai, kreditoru apzināšanai un citu likvidācijai nepieciešamo darbību veikšanai. Ņemot vērā, ka būtiska daļa no izslēgšanai pakļautajiem subjektiem ilgstoši neveic saimniecisko darbību un to īpašnieki bieži vien ir miruši jau pirms ievērojama laika, šāda procedūra būtu uzskatāma par birokrātisku un sarežģītu, turklāt patērētu vairāk resursus un iesaistītu plašāku personu loku.
Līdz ar to tika secināts, ka alternatīvais risinājums – pilnvērtīga likvidācijas procesa pabeigšana bez subjekta īpašnieka iesaistes – konkrētajā situācijā nebūtu efektīvs un radītu pārmērīgu administratīvo slogu, tādēļ netika izstrādāts.
Vai ir izvērtēts prasību un izmaksu samērīgums pret ieguvumiem?
Jā
Apraksts
Likumprojekta izstrādes gaitā tika izvērtēts paredzēto prasību un ar tām saistīto izmaksu samērīgums attiecībā pret sasniedzamajiem ieguvumiem.
Konstatēts, ka alternatīvais risinājums, kas paredzētu individuālā (ģimenes) uzņēmuma, lauku amatnieka uzņēmuma, zemnieka vai zvejnieka saimniecības izslēgšanu no uzņēmumu reģistra speciālā likvidācijas procesa kārtībā, privātpersonām būtu ievērojami laikietilpīgāks un finansiāli neizdevīgāks, jo ietvertu nepieciešamību organizēt likvidācijas procesu, tostarp segt ar to saistītās izmaksas (piemēram, likvidatora atlīdzību, paziņojumu publicēšanu un citas darbības).
Savukārt Likumprojektā paredzētais risinājums – subjekta izslēgšana no uzņēmumu reģistra, pamatojoties uz objektīvi konstatējamiem kritērijiem un pēc tam, kad personām ir tikusi dota iespēja aktualizēt ziņas par subjektu īpašniekiem – ir uzskatāms par vienkāršāku, ātrāku un mazāk izmaksu radošu gan privātpersonām, gan Reģistram.
Vienlaikus jānorāda, ka paredzētais Likumprojekta regulējums arī ilgtermiņā ļaus optimizēt uzņēmumu reģistra uzturēšanai nepieciešamās izmaksas, jo tiks samazināts uzņēmumu reģistrā uzturamo neaktīvo un neaktuālo subjektu skaits. Ņemot vērā minēto, secināms, ka Likumprojektā paredzētās prasības un ar tām saistītās izmaksas ir samērīgas pret sasniedzamajiem ieguvumiem.
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
individuālo (ģimenes) uzņēmumu, lauku amatnieku uzņēmumu, zemnieku un zvejnieku saimniecību īpašnieki un to mantinieki; nekustamo īpašumu īpašnieki
Ietekmes apraksts
Likumprojekts pozitīvi ietekmēs individuālo (ģimenes) uzņēmumu, lauku amatnieku uzņēmumu, zemnieku un zvejnieku saimniecību īpašniekus un to mantiniekus, jo tiks nodrošināta iespēja vienkāršotā kārtībā aktualizēt ziņas par tiem, un, ja saimniecība vai uzņēmums neturpina darbību, vienkāršotā kārtībā bez personu iesaistes izslēgt tos no uzņēmumu reģistra. Tas samazinās slogu un izmaksas, kas būtu jāsedz īpašniekam vai tā mantiniekam, ja tie vēlētos uzņēmumu vai saimniecību izslēgt no uzņēmumu reģistra parastā kārtībā, veicot pilnvērtīgu likvidācijas procesu.

Likumprojekts pozitīvi ietekmēs arī nekustamo īpašumu īpašniekus, jo tas paredz efektīvu mehānismu ar Reģistra iesaisti, kādā iespējams atbrīvot nekustamo īpašumu no subjektu (individuālo (ģimenes) uzņēmumu, zemnieku vai zvejnieku saimniecību, lauku amatnieku uzņēmumu) reģistrētas juridiskās adreses, ja šiem subjektiem nav vai ir zudis tiesiskais pamats adreses izmantošanai.
Juridiskās personas
nekustamo īpašumu īpašnieki
Ietekmes apraksts
Likumprojekts pozitīvi ietekmēs nekustamo īpašumu īpašniekus, jo tas paredz efektīvu mehānismu ar Reģistra iesaisti, kādā iespējams atbrīvot nekustamo īpašumu no subjektu (individuālo (ģimenes) uzņēmumu, zemnieku vai zvejnieku saimniecību, lauku amatnieku uzņēmumu) reģistrētas juridiskās adreses, ja šiem subjektiem nav vai ir zudis tiesiskais pamats adreses izmantošanai.
2.2. Tiesiskā regulējuma ietekme uz tautsaimniecību
Vai projekts skar šo jomu?
Jā
2.2.1. uz makroekonomisko vidi:
Nē
2.2.2. uz nozaru konkurētspēju:
Nē
2.2.3. uz uzņēmējdarbības vidi:
Jā
Ietekmes apraksts
Likumprojekts pozitīvi ietekmēs uzņēmējdarbības vidi, veicinot uzņēmumu reģistra datu sakārtošanu un aktualitāti. Samazinot neaktīvo vai faktiski neesošo subjektu (individuālo (ģimenes) uzņēmumu, zemnieku vai zvejnieku saimniecību, lauku amatnieku uzņēmumu) skaitu un nodrošinot informācijas par to īpašniekiem un juridiskajām adresēm aktualizēšanu, tiks uzlabota uzņēmumu reģistra datu kvalitāte un pārskatāmība. Tas veicinās uzticamāku uzņēmējdarbības vidi, kurā ir pieejama pilnīgāka un ticamāka informācija par tirgus dalībniekiem.
2.2.4. uz mazajiem un vidējiem uzņēmējiem:
Nē
2.2.5. uz konkurenci:
Nē
2.2.6. uz nodarbinātību:
Nē
2.3. Administratīvo izmaksu novērtējums juridiskām personām
Vai projekts skar šo jomu?
Nē
2.4. Administratīvā sloga novērtējums fiziskām personām
Vai projekts skar šo jomu?
Jā
	Sabiedrības grupa
	Palielinās/samazinās
	Laika patēriņš uz vienību - stundās
	Subjektu skaits
	Cik bieži - reizes gadā
	Patērētais laiks - stundās
	Aprēķinu skaidrojums

	individuālo (ģimenes) uzņēmumu, lauku amatnieku uzņēmumu, zemnieku un zvejnieku saimniecību īpašnieki un to mantinieki; nekustamo īpašumu īpašnieki
	samazinās
Vērtības nozīme:
	10,00
Lēmuma par likvidāciju sagatavošana un noformēšana – ~1,0 h
Pieteikuma sagatavošana un iesniegšana Reģistrā (1. pieteikums) – ~1,0 h
Valsts nodevas apmaksa un tehniskās darbības (internetbanka u.c.) – ~0,5 h
Kreditoru apzināšana un informēšana – ~2,5 h
Norēķinu un dokumentu pārbaude – ~2,0 h
Slēguma pārskata sagatavošana – ~2,0 h
Pieteikuma sagatavošana un iesniegšana Reģistrā (2. pieteikums) – ~1,0 h
	5 000
Subjektu skaits administratīvā sloga aprēķinam noteikts, balstoties uz Reģistra rīcībā esošo informāciju. Konstatēts, ka aptuveni 11 099 no 34 000 gadījumu subjektu īpašniekiem nav norādīts personas kods, kā arī aptuveni 10 600 gadījumos nav pilnīgu datu par amatpersonām. Ņemot vērā, ka būtiskā daļā šo gadījumu subjekti ir reģistrēti 1990. gados un pastāv augsta varbūtība, ka daļa īpašnieku ir miruši, kā arī to, ka ne visos gadījumos mantinieki būs ieinteresēti vai spējīgi aktualizēt ziņas vai turpināt saimniecisko darbību, aprēķinam izmantots pieņēmums, ka aptuveni puse (ap 5000) no attiecīgajiem subjektiem, par kuru īpašniekiem nav aktuālu datu (ap 11 099) netiks aktualizēti un būtu pakļauti izslēgšanai. Vienlaikus norādāms, ka minētais skaits atspoguļo kopējo potenciāli skarto subjektu apjomu pārejas periodā, nevis ikgadēju aprēķinu.
	1,0
1
	-50 000,00
	Aprēķinā izmantots aptuvenais pieņēmums par to, cik ilgs laiks nepieciešams, lai veiktu subjekta likvidāciju saskaņā ar likuma "Par individuālo (ģimenes) uzņēmumu un zemnieka vai zvejnieka saimniecību" 21.pantu, un to, cik daudz subjektiem būtu jāveic likvidācijas process. Aprēķins balstīts uz situāciju, kurā subjektiem pašiem būtu jāveic sava likvidācija, kā tas būtu normālā kārtībā. Taču administratīvais slogs samazinās, jo subjektu vietā tos no uzņēmumu reģistra izslēgs Reģistrs, līdzko konstatēs, ka noteiktajā laikā nav izpildītas prasības par subjekta īpašnieka datu aktualizāciju. Līdz ar to subjektam pašam likvidācijas process jāveic nebūs. Savukārt Reģistrs piemērotu tikai subjekta izslēgšanu, nevis subjekta vietā veiktu likvidācijas procesu, kas paredz tai skaitā kreditoru apzināšanu un kreditoru prasījumu apmierināšanu.

	Kopā
	-50 000,00
	


	Sabiedrības grupa
	Palielinās/samazinās
	Stundas samaksas likme - euro
	Subjektu skaits
	Cik bieži - reizes gadā
	Izlietotie naudas līdzekļi - euro
	Aprēķinu skaidrojums

	individuālo (ģimenes) uzņēmumu, lauku amatnieku uzņēmumu, zemnieku un zvejnieku saimniecību īpašnieki un to mantinieki; nekustamo īpašumu īpašnieki
	samazinās
Vērtības nozīme:
	11,34
Vidējā darba stundas likme aprēķināta, balstoties uz Centrālās statistikas pārvaldes datiem par 2025. gadu, kur vidējā bruto darba samaksa ir 1 815 euro mēnesī. Pieņemot vidējo darba laiku 160 stundas mēnesī, stundas likme ir 11,34 euro. Papildus likvidācijas procesā piemērojama valsts nodeva 15 euro apmērā, kas aprēķinā iekļauta netiek.
	5 000
Subjektu skaits administratīvā sloga aprēķinam noteikts, balstoties uz Reģistra rīcībā esošo informāciju. Konstatēts, ka aptuveni 11 099 no 34 000 gadījumu subjektu īpašniekiem nav norādīts personas kods, kā arī aptuveni 10 600 gadījumos nav pilnīgu datu par amatpersonām. Ņemot vērā, ka būtiskā daļā šo gadījumu subjekti ir reģistrēti 1990. gados un pastāv augsta varbūtība, ka daļa īpašnieku ir miruši, kā arī to, ka ne visos gadījumos mantinieki būs ieinteresēti vai spējīgi aktualizēt ziņas vai turpināt saimniecisko darbību, aprēķinam izmantots pieņēmums, ka aptuveni puse (ap 5000) no attiecīgajiem subjektiem, par kuru īpašniekiem nav aktuālu datu (ap 11 099) netiks aktualizēti un būtu pakļauti izslēgšanai. Vienlaikus norādāms, ka minētais skaits atspoguļo kopējo potenciāli skarto subjektu apjomu pārejas periodā, nevis ikgadēju aprēķinu.
	1,0
1
	-56 700,00
	Aprēķinā izmantots aptuvenais pieņēmums par to, kādas izmaksas nepieciešamas, lai veiktu subjekta likvidāciju saskaņā ar likuma "Par individuālo (ģimenes) uzņēmumu un zemnieka vai zvejnieka saimniecību" 21.pantu, un to, cik daudz subjektiem būtu jāveic likvidācijas process. Aprēķins balstīts uz situāciju, kurā subjektiem pašiem būtu jāveic sava likvidācija, kā tas būtu normālā kārtībā. Taču administratīvais slogs samazinās, jo subjektu vietā tos no uzņēmumu reģistra izslēgs Reģistrs, līdzko konstatēs, ka noteiktajā laikā nav izpildītas prasības par subjekta īpašnieka datu aktualizāciju. Līdz ar to subjektam pašam likvidācijas process jāveic nebūs un minētās izmaksas neradīsies. Savukārt Reģistrs piemērotu tikai subjekta izslēgšanu, nevis subjekta vietā veiktu likvidācijas procesu, kas paredz tai skaitā kreditoru apzināšanu un kreditoru prasījumu apmierināšanu.

	Kopā
	-56 700,00
	


2.5. Atbilstības izmaksu novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
-
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Nē
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Nē
5.3. Cita informācija
Apraksts
-
6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
-
6.4. Cita informācija
Cita informācija
-
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Nē
7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Nē
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Nē
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
Nē
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Nē
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
-
8.1.13. uz datu aizsardzību
Vai projekts skar šo jomu?
Nē
8.1.14. uz diasporu
Vai projekts skar šo jomu?
Nē
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

